KIRJALLINEN KYSYMYS E-3597/98

esittäjä(t): Karin Riis-Jørgensen (ELDR) komissiolle

(3. joulukuuta 1998)

Aihe: Tarjouspyyntöjä koskevat vaatimukset

Vapaan ja yhdenvertaisen kilpailun varmistamiseksi tiettyjä kynnysarvoja suuremmista julkisista hankinnoista on esitettävä EU-tarjouspyynnöt. Näiden tarjouspyyntöjen yhteydessä käy usein ilmi, että niiden yritysten, jotka haluavat esittää tarjouksen, voi olla vaikea saada selkoa siitä, mitä tarjouspyynnössä todellisuudessa pyydetään toimittamaan tai suorittamaan. Tämä johtuu siitä, että toivotun suorituksen kuvaus on usein muotoiltu hyvin abstraktisti ja muodollisesti, jotta vältyttäisiin mahdollisilta myöhemmiltä valituksilta siitä, että EU:n tarjouspyyntömääräyksiä ei ole noudatettu. Kokemus on osoittanut, että tämä estää joitakin pk-yrityksiä esittämästä tarjouksia niiden toimialan piiriin kuuluvista tehtävistä ja että niille usein aiheutuu ylimääräisiä kustannuksia, kun ne tarvitsevat konsulttiapua ammatillisesti yksinkertaisten tarjousten yhteydessä.

Tämän johdosta pyydän komissiota selvittämään, olisiko tarjouspyyntöjä koskevien määräysten mukaista muotoilla EU-tarjouspyynnöt yksinkertaisemmin konkreettisempina vaatimuserittelyinä siten, että vastaisuudessa ei voi olla epäselvää mitä pyydetään ja millä ehdoilla?

Pyydän komissiota myös selvittämään, miten se aikoo käytännössä varmistaa, että pk-yrityksillä on yhtäläiset mahdollisuudet osallistua tarjouspyyntöihin ilman että pk-yritysten konsulttikustannuksia lisätään?

Onko komissio lisäksi harkinnut EU-tarjouspyyntöjen laatimista koskevan oppaan laatimista, jotta toisaalta varmistetaan tarjouspyyntöjä koskevien määräysten noudattaminen eikä toisaalta monimutkaisteta itse tarjouspyyntöprosessia tarjouspyyntöjen tekijöiden tai niihin vastaajien kannalta?

Komission jäsenen Mario Montinkomission puolesta antama vastaus

(1. helmikuuta 1999)

Komissio on tiedonannossaan "Julkiset hankinnat Euroopan unionissa"(1) jo esittänyt toimenpidekokonaisuuden, jolla pyritään luomaan suotuisat toimintamahdollisuudet yrityksille ja aivan erityisesti pienille ja keskisuurille yrityksille. Näihin toimenpiteisiin sisältyvät nykyisen julkaisukäytännön vaihtaminen Internetiin perustuvaan ratkaisuun, kannustimet, joilla pyritään rohkaisemaan hankintayksikköjä hyödyntämään sähköisiä tiedonsiirtomenetelmiä (tämä merkitsisi kyseisen menettelyn kokonaispituuden lyhenemistä), voimassaolevien direktiivien muuttaminen siten, että sähköinen tiedonvälitys saatettaisiin tasaveroiseen asemaan muiden menetelmien kanssa, kehyksen luominen yhteisön tason tehokkaan, julkisia hankintoja koskevan koulutuspolitiikan täytäntöönpanolle sekä pk-yrityksiä ja julkisia hankintoja koskevan tiedonannon esittäminen, jossa käsitellään mahdollisuuksia edistää tiedonsaantia tieto- ja viestintäteknologiaa jhdonmukaisesti soveltamalla. Tiedonannossa esiteltyihin toimenpiteisiin sisältyy myös kelpuuttamisjärjestelmien yhdenmukaistaminen (esimerkiksi julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY(2) piiriin kuuluvien sopimusten alalla).

Komissio on jo pyrkinyt voimakkaasti siihen, että tarjouskilpailumenettelyt muuttuisivat entistä avoimemmiksi ja että niistä aiheutuisi vähemmän kustannuksia tarjoajille ja erityisesti pk-yrityksille. SIMAP-hankkeen (julkisten hankintojen tietojärjestelmä) avulla komissio pyrkii parantamaan niiden tietojen laatua, joita on saatavilla julkisia hankintoja koskevista mahdollisuuksista ja varmistamaan sen, että nämä tiedot ovat kaikkien asiasta kiinnostuneiden tarjoajien saatavilla. Pitkällä aikavälillä tämä koskee koko hankintaprosessia, johon kuuluvat tarjoukset, sopimusten myöntäminen, toimitukset, laskutus ja maksut. SIMAPin www-sivustolla (http://simap.eu.int) on nähtävissä taustatietoja hankintamarkkinoista, julkisia hankintoja koskevista direktiiveistä ja suuntaviivoista. Se sisältää myös linkkejä muille sivustoille, joilta löytyy tietoja julkisia hankintoja koskevista mahdollisuuksista kaikkialla yhteisössä sekä yhteisön rajojen ulkopuolella. SIMAP-sivuston käyttö on maksutonta 1. tammikuuta 1999 alkaen.

Tarjouskilpailujen avoimuutta pyritään edistämään tiettyjen erityismenettelyjen avulla. Tällaisia menettelyjä ovat ilmoittamisessa käytettävät vakiomallit, joilla yksinkertaistetaan ja yhdenmukaistetaan tarjouskilpailuja koskevia ilmoituksia sekä yhteinen hankintasanasto eli CPV (common procurement vocabulary), jonka avulla sopimuksen kohde voidaan määritellä ja näin tehdä potentiaalisille toimittajille helpommaksi erottaa heitä kiinnostavat hankintasopimukset. Näihin erityisvälineisiin sisältyy edelleen "ostajaprofiilien" luominen, minkä avulla hankintayksiköt voivat sähköisesti lähettää julkaistavien, tarjouskilpailuja koskevien ilmoitusten lisäksi myös muuta täydentävää tarjouskilpailuaineistoa ja mitä tahansa muita lisätietoja, joita tarjoajat voivat halutessaan saada käsiinsä hakutoiminnon avulla.

Lopuksi on syytä todeta, että julkisia hankintoja koskeviin yhteisön sääntöihin liittyvien, vuonna 1997 julkaistujen opaskirjojen (perinteiset alat)lisäksi komissio on osallistunut myös opaskirjan "Selling to the public sector - a practical guide for SMEs"(3) valmisteluun. Tällä pyritään auttamaan pk-yrityksiä käytännön vaikeuksissa esimerkiksi tarjouksentekovaiheessa.

Komissio tukee edelleen ja pyrkii vastaisuudessakin tehostamaan erilaisia eurooppalaisia verkostoja, joiden avulla julkisista hankinnoista kiinnostuneet pk-yritykset saavat tietoja ja teknistä apua.

(1) KOM(98) 143 lopullinen.

(2) EYVL L 199, 9.8.1993.

(3) Julkaistaan virallisessa lehdessä.